নওগাঁ বিশ্ববিদ্যালয়

নওগাঁ বিশ্ববিদ্যালয় হলো বাংলাদেশের একটি সরকারি বিশ্ববিদ্যালয়, যেটি ২০২৩ সালে উত্তরবঙ্গের অন্যতম বৃহত্তর জনপদ নওগাঁয় দেশের ৫৪তম সরকারি বিশ্ববিদ্যালয় হিসেবে প্রতিষ্ঠিত হয়। সচেতন নওগাঁবাসীর দীর্ঘ‌দিনের প্রত্যাশা পূরণের লক্ষ্যে উচ্চশিক্ষায় অগ্রসরমান বিশ্বের সাথে সংগতি রক্ষা ও সমতা অর্জ‌ন এবং জাতীয় পর্যা‌য়ে উচ্চশিক্ষা ও গবেষণা, বিশেষ করে বিভিন্ন ক্ষেত্রে আধুনিক জ্ঞানচর্চা‌র সুযোগ সৃষ্টি ও সম্প্রসারণের উদ্দেশ্য নিয়ে ২০২৩ সালে 'বঙ্গবন্ধু শেখ মুজিবুর রহমান বিশ্ববিদ্যালয়, নওগাঁ আইন-২০২৩' এবং পরবর্তী‌তে সংশোধিত হয়ে 'নওগাঁ বিশ্ববিদ্যালয়, নওগাঁ আইন-২০২৩' নামে সরকারি গেজেট প্রকাশিত হয়, যার ভিত্তিতে প্রতিষ্ঠিত হয় নওগাঁ বিশ্ববিদ্যালয়।

 ইতিহাস 
নওগাঁ জেলা প্রাচীন বরেন্দ্রভূমির এক অবিচ্ছেদ্য অংশ, যার শিক্ষা ও সংস্কৃতির শিকড় প্রোথিত রয়েছে সহস্রাব্দ প্রাচীন ঐতিহ্যে। ঐতিহ্যবাহী এই জনপদে অষ্টম শতাব্দীতে পাল রাজা ধর্মপাল কর্তৃক প্রতিষ্ঠিত পাহাড়পুর মহাবিহার বা সোমপুর বিহার ছিল তৎকালীন বিশ্বের অন্যতম শ্রেষ্ঠ বিদ্যাপীঠ, যেখানে জ্ঞান অন্বেষণের উদ্দেশ্যে সুদূর তিব্বত, চীন ও দক্ষিণ-পূর্ব এশিয়া থেকে শিক্ষার্থীরা আগমন করতেন।

সেই স্বর্ণযুগের পতনের পর নওগাঁর মাটিতে একটি পূর্ণাঙ্গ উচ্চশিক্ষা প্রতিষ্ঠান বা বিশ্ববিদ্যালয়ের অভাব ছিল দীর্ঘ বারোশত বছরেরও বেশি সময় ধরে। মহাবিহারটি ধ্বংসপ্রাপ্ত হওয়ার পর থেকেই এই অঞ্চলে উচ্চশিক্ষার একটি প্রাতিষ্ঠানিক অভাব অনুভূত হতে থাকে; যদিও আধুনিক যুগে নওগাঁ কে.ডি. সরকারি উচ্চ বিদ্যালয় বা নওগাঁ সরকারি কলেজের মতো প্রতিষ্ঠানগুলো মাধ্যমিক ও উচ্চ মাধ্যমিক পর্যায়ে শ্রেষ্ঠত্ব বজায় রেখেছে; কিন্তু স্নাতক ও স্নাতকোত্তর পর্যায়ে একটি পূর্ণাঙ্গ স্বায়ত্তশাসিত প্রতিষ্ঠানের অনুপস্থিতি এই অঞ্চলের মেধাবী শিক্ষার্থীদের রাজশাহী বা রাজধানী শহর ঢাকা অভিমুখে ধাবিত হতে বাধ্য করেছে। তবে ২০১৮ সালে এই অঞ্চলে একটি পাবলিক বিশ্ববিদ্যালয় স্থাপনের রাষ্ট্রীয় প্রতিশ্রুতির মাধ্যমে সুদীর্ঘ ১২শ বছরের সেই শূন্যতার অবসান ঘটিয়ে আধুনিক নওগাঁর শিক্ষা মানচিত্রে একটি নতুন অধ্যায়ের সূচনা হয়।

উক্ত প্রতিশ্রুতির চার বছর পর ২০২২ সালে নওগাঁ বিশ্ববিদ্যালয় প্রতিষ্ঠার দাপ্তরিক কাজ গতি লাভ করে। মন্ত্রিসভা কর্তৃ‌ক ২০২২ সালের ফেব্রুয়ারি মাসে নওগাঁয় বঙ্গবন্ধুর নামে একটি বিশ্ববিদ্যালয় আইনের খসড়া অনুমোদনের মধ্য দিয়ে প্রশাসনিক জটিলতা দূর হওয়ার পথ প্রশস্ত হয়। ২০২৩ সালে জাতীয় সংসদে 'বঙ্গবন্ধু শেখ মুজিবুর রহমান বিশ্ববিদ্যালয়, নওগাঁ আইন-২০২৩' নামে বিল উত্থাপিত হয়; অতঃপর শিক্ষা মন্ত্রণালয় সম্পর্কিত সংসদীয় স্থায়ী কমিটির চূড়ান্ত পরীক্ষা-নিরীক্ষার পর সর্বসম্মতিক্রমে সংসদে পাশ হয়ে ২০২৩ সালের ফব্রুয়ারি মাসের ১৩ তারিখে সরকারি গেজেটের মাধ্যমে বিলটি আইনে পরিণত হয়, যা '২০২৩ সনের ৯ নম্বর আইন''' হিসেবে অভিহিত।

২০২৪ সালের জুলাই মাসে ছাত্র-জনতার অভ্যুত্থানে স্বৈরাচার শেখ হাসিনা সরকারের পতন ঘটলে বাংলাদেশের জাতীয়, রাজনৈতিক এবং আরও অন্যান্য গুরুত্বপূর্ণ‌ প্রেক্ষাপটে আমূল পরিবর্ত‌ন সাধিত হয়। এই পরিবর্তনের ছোঁয়ায় ২০২৫ সালে বাংলাদেশ অন্তর্ব‌র্তী‌কালীন সরকারের তত্ত্বাবধানে 'বঙ্গবন্ধু শেখ মুজিবুর রহমান বিশ্ববিদ্যালয়, নওগাঁ আইন-২০২৩' সংশোধিত হয়ে 'নওগাঁ বিশ্ববিদ্যালয় আইন, ২০২৩ আইনে রূপান্তরিত হয়, এবং বৈষম্যবিরোধী শিক্ষার্থী‌দের দাবির প্রেক্ষিতে অন্তর্ব‌র্তী‌কালীন সরকার বিশ্ববিদ্যালয়ের নাম থেকে বঙ্গবন্ধুর নাম বাদ দিয়ে "নওগাঁ বিশ্ববিদ্যালয়" নামকরণ করে।

আইনি প্রক্রিয়া শেষ হওয়ার পর ২০২৩ সালের ৮ই জুন রাজশাহী বিশ্ববিদ্যালয়ের ফলিত রসায়ন ও রসায়ন প্রকৌশল বিভাগের অধ্যাপক ড. আবুল কালাম আজাদকে বিশ্ববিদ্যালয়ের প্রথম উপাচার্য হিসেবে চার বছরের জন্য নিয়োগ দেওয়া হয়। তার নিয়োগের পর ১২ জন কর্মকর্তা-কর্মচারীর একটি প্রাথমিক দল নিয়ে নওগাঁ শহরের বালুডাঙ্গা এলাকায় একটি ভাড়া করা ভবনে বিশ্ববিদ্যালয়ের দাপ্তরিক কার্যক্রম শুরু হয়। এরপর ২০২৪ সালের ৬ই অক্টোবর উপাচার্য পদে বিশ্ববিদ্যালয়ের নতুন ভিসি হিসেবে নিয়োগ পান রাজশাহী বিশ্ববিদ্যালয়ের ইনস্টিটিউট অব বিজনেস অ্যাডমিনিস্ট্রেশন বিভাগের (আইবিএ) অধ্যাপক ড. মোহা. হাছানাত আলী; চার বছর মেয়াদে তিনি উক্ত পদে দায়িত্ব পালন করবেন।

বাংলাদেশ বিশ্ববিদ্যালয় মঞ্জুরী কমিশন ২০২৫-২৬ শিক্ষাবর্ষ থেকে বিশ্ববিদ্যালয়টিতে তাদের আনুষ্ঠানিক পাঠদান ও একাডেমিক কার্যক্রম শুরুর অনুমোদন প্রদান করেছে, যা নওগাঁ বিশ্ববিদ্যালয়ের উচ্চশিক্ষার অগ্রযাত্রায় একটি গুরুত্বপূর্ণ মাইলফলক এবং শিক্ষা, উন্নয়ন ও সম্ভাবনার আরও এক নতুন দিগন্তের উন্মোচন। ইউজিসি বিশ্ববিদ্যালয়টির অধীনে দুটি অনুষদের আওতায় দুটি বিভাগ খোলার অনুমোদন দিয়েছে। এর মধ্যে আইন অনুষদের আওতায় আইন বিভাগ এবং বিজনেস স্টাডিজ অনুষদের আওতায় হিসাববিজ্ঞান বিভাগ অন্তর্ভুক্ত রয়েছে। এই দুই বিভাগ নিয়ে নওগাঁ বিশ্ববিদ্যালয় ২০২৫–২৬ শিক্ষাবর্ষ থেকে আনুষ্ঠানিকভাবে তার অ্যাকাডেমিক যাত্রা শুরু করেছে।

 ক্যাম্পাস 
বর্তমানে নওগাঁ বিশ্ববিদ্যালয়ের নিজস্ব কোনো স্থায়ী ভবন না থাকায় নওগাঁ শহরের বালুডাঙ্গা বাসস্ট্যান্ড সংলগ্ন 'মডেল টাউন' আবাসিক এলাকার একটি ভাড়া করা ভবনে অস্থায়ীভাবে এটির যাবতীয় প্রশাসনিক ও দাপ্তরিক কার্য‌ক্রম পরিচালিত ও সম্পাদিত হচ্ছে। ২০২৫-২৬ শিক্ষাবর্ষ থেকে প্রাথমিক পর্যায়ে আইন এবং হিসাববিজ্ঞান—এই দুটি বিভাগে শিক্ষার্থী ভর্তির মাধ্যমে শুরু হতে যাওয়া বিশ্ববিদ্যালয়ের একাডেমিক কার্যক্রমও আপাতত মডেল টাউনের অস্থায়ী ক্যাম্পাসেই পরিচালিত হবে। তবে স্থায়ী ক্যাম্পাস প্রতিষ্ঠার ক্ষেত্রে কিছুটা অগ্রগতি লক্ষ্যনীয়; ক্যাম্পাস নির্মাণের জন্য জমি নির্ধারণের কাজ ইতিমধ্যে অনেকটা এগিয়েছে। নওগাঁ সদর উপজেলার শালুকা, চকরামপুর এবং পাথুরিয়া মৌজায় স্থায়ী ক্যাম্পাস স্থাপনের সিদ্ধান্ত গৃহীত হয়েছে। এটি নওগাঁ পৌরসভার বেশ কাছাকাছি একটি এলাকা, যেখানে প্রায় ৯৭ একর জমি অধিগ্রহণের প্রশাসনিক অনুমোদন পাওয়া গেছে। জমি অধিগ্রহণের প্রক্রিয়া সম্পন্ন হলে এবং প্রয়োজনীয় বাজেট বরাদ্দ পাওয়া গেলে দ্রুতই স্থায়ী অবকাঠামো বা ভবন নির্মাণের কাজ শুরু হবে।

 অবকাঠামো 
২০২৫-২৬ শিক্ষাবর্ষে‌ নওগাঁ বিশ্ববিদ্যালয় তাদের একাডেমিক কার্যক্রম শুরু করার জন্য সম্পূর্ণভাবে প্রস্তুত। এখানে আধুনিক শিক্ষা ব্যবস্থা এবং গবেষণাভিত্তিক পরিবেশ নিশ্চিত করতে প্রশাসন নিরলসভাবে কাজ করছে। অস্থায়ী ক্যাম্পাস হলেও বর্তমান একাডেমিক অবকাঠামোতে শিক্ষার্থীদের জন্য পর্যা‌প্ত আধুনিক সুযোগ-সুবিধা নিশ্চিত করা হয়েছে। প্রাথমিক পর্যা‌য়ে এখানে রয়েছে—স্মার্ট ক্লাসরুম: মাল্টিমিডিয়া প্রজেক্টর সংবলিত আধুনিক ও শিক্ষার্থী‌বান্ধব ক্লাসরুম।সমৃদ্ধ লাইব্রেরি: গবেষণামূলক আধুনিক পাঠ্যপুস্তক, রেফারেন্স বই এবং ডিজিটাল রিসোর্স সংবলিত লাইব্রেরি।কম্পিউটার ল্যাব:''' প্রযুক্তি শিক্ষায় অগ্রগতির জন্য ৪০টি আধুনিক কম্পিউটার এবং উচ্চগতির ইন্টারনেট সম্পন্ন অত্যাধুনিক ল্যাব।

এছাড়াও মানসম্মত উচ্চশিক্ষা নিশ্চিত করার লক্ষ্যে ভবিষ্যতে এখানে বিজ্ঞান ও প্রযুক্তি গবেষণা কেন্দ্র, স্মার্ট ল্যাব এবং আন্তর্জাতিক সহায়তা নিয়ে কাজ করার সুযোগ সৃষ্টির পরিকল্পনা রয়েছে।

 অনুষদ ও বিভাগসমূহ 

 আইন অনুষদ 

 আইন বিভাগ

 বিজনেস স্টাডিজ অনুষদ 

 হিসাববিজ্ঞান বিভাগ

 উপাচার্যবৃন্দ 
নওগাঁ বিশ্ববিদ্যালয়ের উপাচার্যগণের তালিকা:

 ক্রম নাম দায়িত্ব গ্রহণ দায়িত্ব হস্তান্তর ১ অধ্যাপক ড. আবুল কালাম আজাদ ০৮-০৬-২০২৩  ০৬-১০-২০২৪  ২ অধ্যাপক ড. হাছানাত আলী ০৬-১০-২০২৪  —

 চিত্রশালা 

 তথ্যসূত্র 

 বহিঃসংযোগ 



বিষয়শ্রেণী:নওগাঁ জেলার শিক্ষাপ্রতিষ্ঠান
বিষয়শ্রেণী:বাংলাদেশের সরকারি বিশ্ববিদ্যালয়